සුදු වාහනවල නිර්මාතෘවරුන් විපක්ෂයේ වේදිකාවට නැඟ දූෂණය , භීෂණය හා මැරකම තුරන් කිරීම ගැන මහ හඬින් කතා කරන බව තොරතුරු , ජනමාධ්‍ය සහ ව්‍යවසාය සංවර්ධන , ආයෝජන ප්‍රවර්ධන ඇමැති අනුර ප්‍රියදර්ශන යාපා මහතා පැවැසීය.ඔවුන් එසේ කතා කරන්නේ සිය හෘද සාක්ෂියට එකඟව දැයි ඇමැතිවරයා අසා සිටී.ජනාධිපති මහින්ද රාජපක්ෂ මහතාට සහය පළකරමින් හෙට්ටිපොළ , රිට්ටදෙනිය සහ අසනාකොටුව ප්‍රදේශයන් හී ස්ථාපිත කළ පක්ෂ කාර්යාල විවෘත කරමින් අනුර යාපා ඇමැතිවරයා මෙසේ පැවැසීය.තමන්ට කන්න දුන් බත් එකට වැලි දමන්නේත් , කන්න දුන් අත සපා කන්නේත් ගුණමකු මිනිසුන් බව පවසන ඇමැතිවරයා විපක්ෂයේ පොදු අපේක්ෂකයාද එය ඒ අයුරින්ම ඉටුකර ඇති බවද කීවේ ය.කිසිඳු ජනාධිපතිවරයෙකු හමුදා නායකයෙකු රූපවාහිනිය ඉදිරියට නොගෙන ආ බවත් , වත්මන් ජනාධිපතිවරයා සියලු හමුදා නායකයන්ට එම අවස්ථාව උදා කර දුන් බවද හෙතෙම පැවැසීය.